Onkologiya markazi

Toshkent shahridagi Respublika ixtisoslashgan onkologiya va radiologiya markazi, Oʻzbekiston Sogʻliqni saqlash vazirligi onkologiya markazi — ilmiy tadqiqot muassasasi. 1958-yil Toshkent shahrida Rentgenologiya, radiologiya va onkologiya ilmiy tadqiqot instituti nomi bilan tashkil etilgan. 1966-yildan Onkologiya ilmiy tadqiqot instituti deb atalgan. 2001-yildan hozirgi nomda. Zamonaviy tipda qurilgan va 9 ta ixtisoslashgan boʻlimi, oʻsmalarni aniqlash va davolash apparatlari bilan jihozlangan xonalari, tajribalar o'tkazish uchun maxsus vivariysi boʻlgan markazda onkologiya sohasida keng qamrovli fundamental va amaliy ilmiy izlanishlar olib boriladi va mazkur soha mutaxassisligi boʻyicha ilmiy kadrlar tayyorlanadi. Onkologiya markazida meʼda-ichak va suyak oʻsmalarini aniqlashda rentgenotomogrammani qoʻllash, oʻpka, oʻt pufagi va taloqni skanerlash usuli bilan tekshirish, ultratovushda deyarli barcha aʼzolardagi oʻsmalarni aniqlash; eksperimental hayvonlar bosh miyasida sunʼiy oʻsmalar hosil qilish, xavfli oʻsmalar paydo boʻlishi, rivojlanishi va tarqalishida genlar rolini aniqlash, onkologik bemorlarni fizik omillar: yuqori harorat, oʻta sovuq va lazer bilan davolash usullari ishlab chiqildi. Shuningdek, oʻlkaga xos xavfli oʻsmalar, ularning dastlabki diagnostikasi, oldini olish, kompleks davolash va boshqa masalalar yuzasidan ilmiy tadqiqotlar oʻtkaziladi. Dispanser ishlarini yaxshilash, fan yutuklarini tibbiyot amaliyotiga joriy etish bilan shugʻullaniladi. Joylarda sogʻliqni saqlash organlariga onkologiya boʻyicha ilmiy-amaliy, tashkiliy, konsultativ yordam koʻrsatiladi. Markazda 14 lab., 7 ilmiy guruh, ilmiy tibbiyot axboroti, patent guruxlari, 315 oʻrinli klinik kasalxona, klinik ordinatura, konsultativ poliklinika, dorixona, vivariy, kutubxona, shuningdek, maxsus preparatlar ishlab chiqaradigan "Nihol" zavodi va boshqa bor (2003). 1972-yil Onkologiya markazining Qoraqalpogʻiston filiali (Nukus shahrida) ochilgan.

Markazda 180 dan ortiq ilmiy xodim, jumladan, Oʻzbekiston Fanlar akademiyasi 1 akademik, 4 ta professor, 9 ta fan doktori, 98 dan ziyod fan nomzodi va koʻpgina malakali onkolog shifokorlar xizmat qiladi (2003). Markazda onkologiya sohasida olib borilgan tadqiqotlar va erishilgan yutuklar J. M. Abdurasulov, A. I. Nikolayev, N. Q. Murodxujayev, A. A. Fozilov, S. N. Navruzov, B. A. Shek, S. B. Karimova, R. R. Romanova, V. A. Alijonova, M. A. GʻofurOxunov, M. D. Joʻrayev, A. V. Xoʻjayev va boshqa faoliyati bilan bevosita bogʻliq. Markaz Oʻzbekiston Respublikasida onkologiya muammolari boʻyicha ilmiy va metodik muassasa hisoblanadi. Ilmiy ishlar nashr etadi.

Respublika ixtisoslashgan onkologiya va radiologiya markazi Respublika onkologiya xizmatining bosh muassasasi bo'lib, u 16 ta yirik saraton kasalliklari muassasalarini (shahar, viloyat, respublika dispanserlari), shuningdek tuman va shahar poliklinikalarida 232 ta onkologiya markazini qamrab oladi. Respublikada jami 2265 ta onkologik yotoq mavjud bo'lib, shundan 145 tasi bolalar davolanishi uchun mo'ljallangan.

Olmazor tumanidagi Shifokorlar ko‘chasida Respublika ixtisoslashtirilgan onkologiya va radiologiya ilmiy-amaliy tibbiyot markazining yangi birlashgan kompleksi barpo etilmoqda. Yangi kompleks tarkibiga:

 Respublika ixtisoslashtirilgan onkologiya va radiologiya ilmiy-amaliy tibbiyot markazi (Toshkent shahar Farobiy ko‘chasi 383-uy);
 markazning poytaxt filiali (Toshkent shahar Bog‘iston ko‘chasi 1/71-uy);
 markazning Toshkent viloyati filiali (Toshkent shahar Taxtapul darvoza ko‘chasi, 341-uy) kiradi.

Bu yerda Toshkent shahri va viloyati fuqarolari uchun tibbiy yo‘llanmasiz, boshqa hududlardan kelgan bemorlar uchun yo‘llanma asosida bepul tibbiy xizmat ko‘rsatiladi.

Bino 8 qavatdan iborat bo'ladi. Unda statsionar davolanish uchun 650 o‘rin bor. Kunduzgi statsionar 100 o‘rinli. Poliklinikasi esa 500 qatnovga mo‘ljallangan. Yagona kompleksda 17 ta yangi klinik bo‘lim faoliyati yo‘lga qo‘yiladi. Jumladan, mamlakatimizda ilk bor suyak ko‘migi transplantatsiyasi bo‘limi ochiladi.

Qayd etilishicha, turli tibbiyot muassasalarida faoliyat ko‘rsatayotgan 5 ta onkologiya kafedrasi birlashib, yagona metodik markazga aylanadi. Ilk bor yadro tibbiyoti kafedrasi tashkil etiladi.

Kompleksda 9 ta bunkerdan iborat radioterapiya arsenali ishga tushiriladi. Birida to‘xtalishlar yuz bergan taqdirda ham boshqalari uning o‘rnini to‘ldirishi natijasida davo muolajasi uzluksizligi ta’minlanadi. Bemorlar uchun dori-darmon tayyorlash va yetkazishning yangicha tizimi amaliyotga tatbiq etiladi.

Muassasa ishga tushgunga qadar 100 nafardan mutaxassis Koreya Respublikasi va Turkiyada malaka oshiradi.

Boshqaruv jarayoniga turk va koreys mutaxassislari tavsiyalari va tajribasi asosida zamonaviy menejment tizimi joriy etiladi.

Manbalar 

Onkologiya
Shifoxonalar